Lianie May, die Vrystaatse boerenooi en wel bekende Suid Afrikaanse sangeres, is een van die dae hier in London waar sy by die jaarlikse Dankfees gaan optree. Dis haar heel eerste vertoning hier in Engeland. Hier gesels ek met haar oor haar vrees vir vlieg en haar passie vir Afrikaanse musiek.
Ek gesels met Suid-Afrikaanse country en pop sangeres Lianie May op die dag voor sy haar visa moet gaan optel vir haar heel eerste besoek aan Engeland, destinasie Dankfees 2013 (31 Mei – 2 Junie).
Hoe het jy die visa aansoek proses ervaar? Ek neem aan jy het 'n Groen Mamba (Suid-Afrikaanse paspoort) en dit kan soms 'n nagmerie wees?
Die dame wat ons gehelp het was baie hulpvaardig. Ons moet juis môre ons visas gaan haal, ons het 'n SMS gekry wat sê dis gereed. So hou duim vas dat ons huis toe kom met ons visas.
Hoe voel jy oor die langafstand vlug? Is jy bang?
My mede kunstenaars se hulle slaap maar gelukkig gaan Barry my verloofde ook saam want ek is nog nie heeltemal oor my vrees vir vlieg nie, dit raak maar stadig beter met tyd, maar ek kry nogsteeds daai hol kol op my maag.
Is jy opgewonde om by die Dankfees te kom optree?
Ja ongelooflik baie. My eerste keer in die UK en dit nog by 'n wonderlike fees en 'n voorreg om my talent en liedjies daar te kan kom deel met die Suid-Afrikaners.
SA Gemeente reel die Dankfees – hoe belangrik is geloof vir jou in jou loopbaan?
Bitter belangrik, die Liewe Vader en ek stap elke dag my paadjie hand aan hand. Met jou loopbaan of persoonlike lewe of wat ookal in die jaar met jou gebeur, weet ek net elke dag meer en meer hoe nodig ek Hom het, in goeie en slegte tye. Ek dank Hom vir dit wat ek kan doen (sangloopbaan) en elke goeie gebeurtenis, goeie dag, goeie vertoning ,vir alles.
Hoe belangrik dink jy is dit vir Suid-Afrikaners oorsee om Afrikaanse musiek en feeste te ondersteun?
Ek hoop hulle voel passievol, want dis hoe die Suid-Afrikaners in Suid-Afrika oor hul kunstenaars en musiek voel. Sonder ons ondersteuners kan ons nie doen waarvoor ons lief is nie, dis wonderlik as mens in ander lande kan gaan sing en jou mense ondersteun jou en jul taal en jul liefde vir musiek. Daar is geen beter gevoel in jou hart as om daardie mense te sien en te hoor saam sing nie.
Die Dankfees is 'n groot kamp geleentheid, gaan jy saam met ons kamp?
Ek hou baie van kamp, het glad nie geweet dit is 'n naweek kamp geleentheid nie. Ons is ingeboek in 'n hotel maar ons gaan dit nogsteeds saam met almal geniet en die wat gaan kamp moet dit vir my part ook geniet.
Tree jy, Jak de Priester en Arno Jordaan gereeld saam op?
Ja. Ons is al drie betrokke by die Coleske Artists wat ook Afrikaans is, groot DVDs en CDs uitbring sowel as die konsert wat laas jaar 28,000 mense getrek het by Moreleta Gemeente Pretoria.
As jy Suid-Afrika sou verlaat wat sou jy die meeste mis?
Soos enige boeremeisie, son, bosveld, braaivleis en my ma se boerekos.
Toe jy klein was wat wou jy word?
'n Wildbewaarder of om met kinders te kon werk . Maar vandat ek so vyf jaar oud was wou ek soos Tannie Carike Keuzenkamp, Ge Korsten, Nana Mouskouri en ABBA sing.
Waarmee is jy hulpeloos of verpes jy, byvoorbeeld DIY, bak of brou?
Strykwerk – ek hou nie daarvan nie.
Het jy troeteldiere en wat is hulle name?
Jerry en Molly, twee kortbeen Jack Russells, soos kinders maar met maniere.
Bring jy darem so paar getekende CDs saam?
Ja beslis, dis 'n moet.
Laastens, enige boodskap vir jou fans aan die kant wat dié Dankfees gaan bywoon?
Ek kan nie wag om te kan kom kuier nie en my liedjies vir julle te sing en julle sommer saam sing nie, Ek hoop dat ek , Arno en Jak dit so lekker vir julle sal maak dat julle uit volle bors Afrikaanse musiek met ons sal deel en geniet. Ek sien baie uit om daar te wees.